Ainakin kolmessa suuressa saksalaiskaupungissa naiset ovat joutuneet ulkomaalaistaustaiseksi kuvailtujen miesryhmien ahdisteluiden kohteeksi uudenvuodenyönä, kertovat useat tiedotusvälineet.

Saksalainen Focus-lehti luettelee jutussaan ahdistelutapauksia kaikkiaan seitsemältä eri paikkakunnalta. Tapauksilla ei kuitenkaan ilmeisesti ole yhteyttä toisiinsa. Esimerkiksi Freiburgissa hyökkäyksen kohteeksi ovat joutuneet homoseksuaalit.

BBC kertoo, että ahdistelutapauksia on ollut Kölnissä, Stuttgartissa ja Hampurissa.

Suurin jupakka syntyi Kölnissä, jossa ahdisteluista on tehty jo peräti yli sata rikosilmoitusta. Poliisi on tunnistanut kolme epäiltyä, joita ei kuitenkaan ole pidätetty. BBC kertoo, että Kölnin poliisi joutuu miettimään uudelleen toimintatapojaan, sillä miesjoukot ehtivät tehdä kymmeniä ryöstö- ja ahdisteluhyökkäyksiä naisia vastaan poliisin puuttumatta tapahtumiin. Tätä ennen poliisi oli evakuoinut Kölnin päärautatieaseman edustalla sijaitsevan aukion, jonne tuhannen miehen joukko oli kokoontunut paukuttelemaan ilotulitteita. Evakuoinnin jälkeen ryhmittymät kuitenkin palasivat paikalle ja ahdistelivat naisia.

Kölnissä tekijöitä on kuvailtu pohjoisafrikkalaisten tai arabien näköisiksi. Tämän seurauksena Saksassa on herännyt uusi huoli turvapaikanhakijoiden suuresta määrästä. Viranomaiset kuitenkin toteavat, ettei ole tiedossa, ovatko hyökkääjät turvapaikanhakijoita.

Deutsche Welle kertoo, että viikko hyökkäysten jälkeen tunnelma Kölnissä on jännittynyt. Poliisi valvoo päärautatieasemaa ja sen lähistöä ja paikalla on myös rautatieyhtiö Deutsche Bahnin vartijoita.

LUE LISÄÄ: ”Uskomaton lausunto” Kölnin pormestarilta – ”Kyllä, tämä on vuotta 2016”